
Alt i livet har sin egen tid:


Tid til at fødes og tid til at dø


Tid til at plante og tid til at høste


Tid til at dræbe og tid til at læge


Tid til at bryde ned og tid til at bygge op


Tid til at græde og tid til at le


Tid til at sørge og tid til at danse


Tid til at dænge sten på en mark og tid til at samle dem igen


Tid til at omfavne og tid til ikke at omfavne


Tid til at miste og tid til at finde


Tid til at gemme og tid til at kassere


Tid til at flænge og tid til at lappe


Tid til tavshed og tid til tale


Tid til at elske og tid til at hade


Tid til krig og tid til fred.


Prædikerens Bog 3:1-14 BPH







Indledning:


At skrive en bog er i sig selv en Ceres-proces


Bogen består af tre dele. Første del, Ceres: At komme Overens med Livets Processer, handler om den overordnede astrologiske forståelse af Ceres og om, hvordan Ceres kan tolkes ud fra myten. Anden del, Ceres: Projekt - Proces - Procedure, består af tydningstekster om Ceres i tegn, hus og aspekt. Hver tydningstekst efterfølges af en eller flere personlige beretninger fra interviewpersoner, som har Ceres placeret det pågældende sted i horoskopet. Tredje del af bogen, Samtaler om Ceres i Mønstre, handler om konkrete cases med aspektmønstre, samt om Ceres i det progressive horoskop.


Ceres er forholdsvis ny i det astrologiske tydningsunivers, og tolkningen af Ceres er derfor stadig på forsøgsbasis. Tilblivelsen af denne bog har været en udforskningsproces i ægte Ceres-stil. Vi startede ud med nogle hypoteser om, hvordan Ceres skulle tolkes astrologisk (såning). Undervejs blev vi klogere og måtte derfor revidere vores formodninger og genskrive vores tydningstekster (vækst og lugning). Du står nu med det endelige, gennemarbejdede resultat (høsten).


Vores udgangspunkt var, at Ceres er høstplaneten. Deraf kunne vi udlede, at hvor Ceres står i horoskopet, dér henter man næring og høster udbytte. Men jo flere horoskoper vi så på, des mere tydeligt blev det for os, at det ikke var så simpelt. Der er ikke nødvendigvis et overskud til stede, hvor Ceres står. Det gik op for os, at det at høste naturligvis kræver en forudgående indsats med at dyrke. Og selv med en ihærdig indsats kan høsten jo slå fejl. For at blive klogere på Ceres gik vi i gang med målrettet at interviewe folk om deres liv med fokus på alle faser i en dyrkningsproces: Hvordan man sår et frø; hvordan man passer det, der vokser frem; og til sidst hvordan man høster afgrøden og gemmer forråd. I overført forstand: Hvordan man starter et projekt op; hvordan man hen ad vejen løser en opgave; og hvordan man afslutter arbejdet. For ligesom dyrkning har mange faser, består alle livets forehavender af etaper. Ceres er i spil, uanset om du ta’r opvasken, eller du opfører et supersygehus. At skrive en bog er også et Ceres-projekt.


Undervejs i vores skriveproces gik vi dybere ind i myten om Ceres (også kaldet Demeter). Ceres er nemlig ikke kun agerbrugsgud, men også modergudinde. Myten om Ceres er historien om en mor, der får frarøvet sin datter, og som kæmper for at få hende tilbage. Der ligger med andre ord en del symbolik i myten, bl.a. omkring adskillelsen mellem mor og barn. I vores interviews har vi afprøvet tydningsforslag, som inddrog forskellige temaer fra Ceresmyten. Og vores interviewpersoner har lært os en masse og løbende fået os til at revurdere vores hypoteser. En stor tak til Anders, Annelise, Anni, Birgit, Cristian, Dorte, Ellen, Gustav, Jakob, Jetje, Kresten, Lars, Lena, Liv, Lotte, Marianne, Marie, Michael, Rikkelin, Rune, Sofia, Ulla og Vibeke. Vores respondenter har bidraget til vores forståelse af Ceres’ dyder og skyggesider. Derudover har vi også gransket vores egen Ceres og har høstet ahaoplevelser og dybere forståelse af os selv undervejs.



Interviewprocedure


Med en enkelt undtagelse var vores fremgangsmåde ved hvert interview, at vi præsenterede respondenten for den tydningstekst, der hører til vedkommendes Ceres i horoskopet. Efterfølgende havde vi en samtale om teksten, hvor den interviewede fortalte om sit liv. Denne beretning optog vi, og bagefter nedskrev vi ordene og udvalgte de fortællinger, som havde specifikt med Ceres at gøre. Interview-personen fik dernæst mulighed for at gennemlæse og evt. rette det skrevne. Enkelte respondenter har ikke haft behov for at læse deres beretning. De fleste har godkendt det skrevne med få eller ingen rettelser. Enkelte har haft flere rettelser.


I udskriften af interviewene har vi valgt i meget høj grad at bevare fortællerens egne formuleringer. Vores hensigt hermed har været at være så loyale som muligt over for beretningen. Fordelen ved at gengive respondentens udsagn nærmest ord til ord er, at vi ikke lægger vores forståelse ind over. Men talesprog er ikke som skriftsprog. Vi taler alle sammen mere springende, vi udtrykker os måske lidt mere kategorisk, vi gentager os selv, og nogle ting bliver udtrykt indirekte gennem kropssproget. I skriftsprog er vi som regel mere moderate og velovervejede, og skriftligt bliver vores sprog mere ‘korrekt’. Det er ikke så almindeligt at se mundtlige udsagn på skrift, men forhåbentlig fremstår beretningerne mere levende ved, at talesproget er bevaret i de nedskrevne eksempler.


I udvælgelsen af interviewpersoner var det i sagens natur et nødvendigt kriterium, at personen kendte sit nøjagtige fødselstidspunkt og fødested. Det har medført, at de fleste respondenter på forhånd havde en overvejende positiv indstilling til astrologi som sådan.


56 % af de interviewede er uddannede astrologer (14 personer)


24 % af de interviewede har et vist kendskab til astrologi, fordi de tidligere har fået deres horoskop tydet hos en astrolog (6 personer)


20 % har lille eller intet kendskab til astrologi, men har fået oplyst fødselstidspunktet af deres mor (5 personer)


De interviewede består af 8 mænd og 17 kvinder. De interviewede er alle etniske danskere. Aldersfordelingen på de interviewede:


2 personer er i 20’erne.


0 er i 30’erne.


3 er i 40’erne.


4 er i 50’erne.


5 er i 60’erne.


7 er i 70’erne.


2 er i 80’erne.


1 er i 90’erne.










Del I


At komme Overens med Livets Processer

Opdagelsen af Ceres


Ceres blev oprindeligt opdaget i 1801 som asteroide. I 2006 blev den omdefineret til at være en dværgplanet, da astronomerne lavede nye definitioner angående planeter og dværgplaneter. Ceres har en omløbstid om solen på 4,5 år. Den befinder sig mellem Mars’ og Jupiters baner om Solen og er astrologisk set en personlig planet.



Mytologien


Den romerske gudinde Ceres er identisk med den græske gudinde Demeter, og myten om Ceres kaldes som regel for Demetermyten. Ceres (Demeter) er datter af Saturn (Kronos) og søster til Jupiter (Zeus), Pluto (Hades) og Neptun (Poseidon). Ceres er gudinde for korn, agerbrug og frugtbarhed, og hun er samtidig modergudinde. 'Meter' betyder på græsk 'moder', og moderskabet er centralt i Demetermyten.


Ceres er mor til datteren Kore, som senere får navnet Persephone (Proserpina). Datteren bliver i myten bortført mod sin vilje af Pluto og gjort til underverdenens dronning. Ceres bliver så ulykkelig og rasende over bortførelsen, at hun gør jorden gold og forhindrer kornet i at spire på marken. Da Jupiter ser, at menneskene sulter, sender han Merkur ned til Pluto med besked om, at Persephone skal bringes tilbage til sin mor. Men Pluto lokker Persephone til at spise en liflig granatæblekerne. Fordi hun har spist i underverdenen, må Persephone tilbringe en tredjedel af året, nemlig vinteren, hos Pluto. Hvert forår vender hun tilbage til sin mor, og hvert efterår kommer hun ned i underverdenen til Pluto.


Demetermyten er med andre ord en beretning om årstidernes gang og naturens cyklus. Samtidig skildrer myten livsfaser generelt og kvindens livsovergange i særdeleshed: Dels processen fra uskyldig pige til seksuelt aktiv kvinde (symboliseret ved Persephones bortførelse til underverdenen), dels mor-barn-symbiosens ophør, når barnet bliver større (symboliseret ved Ceres’ kamp for at genfinde sin datter og siden hendes accept af en delvis adskillelse).




Symbolikken i årstiderne


Forår: Så, igangsætte, investere, engagere sig, starte, tage initiativ, iværksætte, sætte i søen, kaste sig ud i, opbygge.


Undfangelse, barndom, pubertet.


Sommer: Dyrke, pleje, kultivere, drage omsorg, følge op på, sysle med, videreudvikle, forbedre, bearbejde, processere, forædle, passe.


Ungdom, voksenliv.


Efterår: Høst, næring, profit, afkast, udbytte, overskud, konsekvens, karma, modning, erfaring, frugt, resultat, belønning.


Seniorliv, alderdom.


Vinter: Afslutning, adskillelse, uskyldstab, svigt, traume, tab, dvale, latensperiode, pause, introspektion, indvielse, transformation, rekonvalescens.


Døden.






Agerbrug: Der skal gøres en indsats


Landbrug er ikke blot at putte noget i jorden, som kommer op af sig selv. Der skal gøres en indsats med at pleje afgrøden. Når høsten er i hus, så skal der økonomiseres med forrådet, så der er sædekorn til overs til næste såning - samtidig med, at der er mad til alle i vinterens løb. Ikke blot frem til den tid, hvor der igen bliver sået, men også til ’hungermånederne’ i marts og april, hvor man venter på, at der kommer noget op af jorden igen. De måneder var for blot hundrede år siden den tid på året, hvor dødeligheden var størst herhjemme.


Såning i Tyrens tegn giver høst i Jomfruens tegn og der økonomiseres i Stenbukkens tegn, således at der igen kan sås i Tyrens tegn. Ceres som høstplanet bringer dette perspektiv på plads ved at genindføre naturens cykliske orden i jordtegnene. Noget, vi globalt kan genkende som genetablering af økosystemer, indsats for grøn teknologi, overgang til vedvarende energi og andre tiltag til at bevare planeten Jorden som hjemsted for os alle.



En klode i krise


“Rev vi marken let,


Det er gammel ret,


Fuglen og den fattige skal også være mæt.”


Således beskrev Adolph Recke landbrugspraksis og fejring af høsten (“til Høstgudens ære”) i sangen "Marken er mejet” i 1854 /1868. Ifølge sangen høstede man ikke kun for egen vindings skyld, men tog hensyn til, at også fugle og fattige skulle have del i udbyttet. Denne holistiske tankegang var sikkert præget af den tids romantiske strømninger. Siden hen er landbruget blevet mere intensivt og mindre holistisk i sine dyrkningsmetoder.


Ceres’ eksistens har som nævnt været kendt i over 200 år; det vil sige siden industrialismens spæde start. I løbet af de to århundreder har mennesket forandret den klode, som vi lever på, radikalt. Der er sket en enorm befolkningstilvækst globalt, og teknologien har udviklet sig, herunder landbrugsteknologien. Vi er blevet bedre og bedre til at udnytte jordens ressourcer.


Gradvist er vi blevet bevidst om vores skadevirkning på kloden i form af luftforurening fra kulkraftværker, syreregn, huller i ozonlaget, drivhuseffekt, iltsvind i havmiljøet, plastikforurening, biodiversitetskrise, menneskeskabte klimaforandringer osv.


Mennesket lever ikke mere i samspil med naturen, vi har fjernet os fra den. Vi skal naturligvis være varsomme med at idealisere livet i “de gode, gamle dage”, men der er ingen tvivl om, at det moderne menneske lider under den manglende forbundethed med naturen: Stress, ensomhed, præstationsangst, overvægt og mange andre problemstillinger kan kobles sammen med moderne livsstil. Vi er for fysisk inaktive, og der er “for mange varer på hylderne” - både bogstaveligt og i overført forstand.


Vi har i forbindelse med industrialismen mistet vores “uskyld”, ligesom Persephone mistede sin ved bortførelsen. Men selv om der har været opmærksomhed omkring forurening i mange år, er det først efter Ceres’ opgradering til dværgplanet, at menneskeheden for alvor har erkendt klodens krise. Begrebet "bæredygtig udvikling" er eksempelvis kun blevet brugt de seneste tyve år (ifølge Wikipedia). Vi er blevet bevidste om, at vi er kommet ud af balance synkront med, at Ceres er blevet ophøjet fra asteroide til dværgplanet.


Ligesom Demeter (Ceres) lagde verden gold, står vi nu med en diversitetskrise - bl.a. et havmiljø uden fisk som følge af overfiskning og udvanding af næringsstoffer fra landbruget. Der er et stigende krav om omlægning til mere bæredygtigt fiskeri og landbrug, men spørgsmålet er, om vi som forbrugere er klar til at skære ned på vores forbrug af eksempelvis kød.


I Demetermyten genforenes Persephone med sin mor -i hvert fald delvist, og harmoni og balance genoprettes. Vi må håbe, at menneskeheden også formår at genskabe balancen i forhold til vores klode!




Symbolikken i bæredygtighed


Afbalancering, lydhørhed, tilpasning, timing, synkronisering, tålmodighed, afstemning, ændring, omstilling, justering, overgivelse, accept.






Hersker i Jomfruen


Claus Houlberg foreslår at gøre Ceres til hersker i Jomfruen ud fra følgende argumenter:


”Ceres står for det cykliske i naturen og i menneskelivet. Vi sår, vi dyrker, plejer, vander og høster. Og året efter gør vi det samme. Dette års høst giver forsyning af sæd til næste år efter en periode i Underverdenen. På samme måde gennemgår vi en udviklingsspiral som menneske, hvor vi forædler vores karakter gennem livet. Vi modnes. I sidste ende indgår vi i en cyklus af liv og død. Ceres handler om at forædle gennem processer og om at skabe orden i alt levende. Der er et ordsprog, der siger: "Så en tanke og du vil høste en handling. Så en handling og du høster en vane. Så en vane og du høster en karakter." Det kunne være Ceres' motto. Som du sår, skal du høste. Du ligger, som du har redt.


Naturbevarelse, økologisk balance og bæredygtighed er også kvaliteter ved Ceres - det gælder både i den indre og den ydre verden. Alt sammen kvaliteter, vi genkender fra Jomfruens tegn, hvorfor det giver god mening at gøre Ceres til hersker i Jomfruen.”


Ceres placering fortæller med andre ord noget om, hvordan du tilgår et projekt, hvad enten det drejer sig om en arbejdsopgave, om din egen personlige udvikling eller en livsopgave, som eksempelvis at opfostre et barn.




Symbolikken i agerbrug


Projekt, proces, arbejde, opgave, handling, eksekutivfunktion, fremgangsmåde, procedure, metode, udvikling, bearbejdning, forehavende, gøremål, virke, virksomhed, frugtbarhed.





Du kan se, hvordan du trives og udvikler dig ved at kigge på, hvor Ceres står i horoskopet. Hvad dyrker du? Er det et livsområde, du er tilfreds med? Hvor føler du dig næret? På hvilken måde opnår du et udbytte i dit liv? Hvor mangler du næring? Skaber du en indre hungersnød? Hvor ligger dine evner for at skabe overflod for dig selv? Det er vores erfaring ved at se på horoskoper, at man ikke kan tage det som en selvfølge, at man høster dér, hvor Ceres står. Der skal gøres et stykke arbejde på området. Og her skal man også tage højde for, hvordan Ceres er aspekteret.


Ceres lærer os at frisætte det, vi sår. At være hengiven og gøre vores bedste og være tålmodig og accepterende over for de vilkår, livet giver os - at få det bedste ud af det. Lug livets ukrudt bort, så dine bedste frø og sørg for, at der er lys til, at de kan spire, danne et solidt rodnet og senere blomstre så smukt og igen give frø. Dette er "Ceres i Jomfruen"-arbejde. Det handler om bæredygtighed på alle planer i livet. Og om, hvad og hvordan vi manifesterer vores ønsker. Karma er altså ikke en straf eller belønning, men simpelthen en høst af det, vi selv har sået - også selvom det er foregået ubevidst. Hvis vi ikke bryder os om det, vi har skabt, er vi frie til at skabe noget andet. Ceres inviterer os til at udvikle os selv eller vores omgivelser.


Ceres’ position i horoskopet angiver og afspejler denne naturlige orden eller ønsket om at skabe den. Dens funktion er jordnær, praktisk og umiddelbart anvendelig. Den viser gennem sin høst, hvad det er, du sår, så du kan blive klogere og påbegynde en forædlingsproces. Al forædling er cykliske processer, hvor kvaliteten løftes et hak for hver cyklus, der er gennemløbet. Dette gælder også den psykologiske karakterforædling. Der er ingen nemme løsninger, kun vedholdenhed.


Kira Madsen skriver: “Ceres handler blandt andet om noget, vi har undertrykt og ignoreret alt for længe: Cyklus. Rytme. Proces. For alt liv indgår i større og mindre cyklusser. Selveste kosmos er Guds indånding og udånding, universet er RYTME; udvidelse og sammentrækning, tilsynekomst og tilbagetrækning, aktivitet og stilhed, aktion og re-aktion. Men i vores sære verden har vi formået at undertrykke det, som er noget af det mest naturlige overhovedet: Vi har lært, at vi skal præstere i ét væk, vi skal være PÅ, vi skal være i aktivitet, lige indtil vi falder halvdøde om foran skærmen eller af stress, angst og depression, hvor symptomerne må undertrykkes med piller og undskyldninger, så vi kan præstere igen så hurtigt som muligt. Ceres minder os om, at der er en tid til at fødes og en tid til at dø, der er en tid til at arbejde og en tid til at hvile. Der er en tid til at lære og en tid til at integrere, en tid til at lyse og en tid til at oplade. Der er en tid til at tale og en tid til at tie, en tid til at træde frem og en tid til at træde tilbage.”



Adskillelsen mellem mor og barn


Ceres er en kvinde, så også kønskvoten på parnasset ændrer sig ved opgraderingen af Ceres. Sammen med Eris og Haumea mere end fordobler hun antallet af feminine planeter. Før havde vi kun Månen og Venus.


Vi har hidtil tolket månen i horoskopet som moderen (samtidig med, at månen også symboliserer barnet). Men da Ceres i myten er modergudinde, må vi antage, at også Ceres’ placering i horoskopet fortæller os om moderen. Spørgsmålet er, på hvilken måde Ceres belyser det moderlige, sammenlignet med, hvordan månen gør det. Vores erfaring indtil videre er, at man ikke én til én kan sætte lighedstegn mellem Ceres i tegn / hus og personens mor. En Ceres i fx Tyrens tegn betyder ikke nødvendigvis, at moderen har Tyrens egenskaber.


Demetermyten handler om Demeters (Ceres’) adskillelse fra datteren Persephone og hendes kamp for genforening, og noget tyder efter vores erfaring på, at Ceres’ placering kan sige noget om adskillelse mellem forældre og barn. Vi har stødt på tilfælde, hvor en person med en udfordret Ceres (særligt oppositioner) har mistet kontakten med sit barn helt eller delvist. Eksempelvis at samkvemmet er vanskeliggjort som følge af en skilsmisse. Vi har desuden kendskab til en række personer, hvor kontakten mellem forældre og barn afbrydes helt, efter at barnet er blevet voksen. Indtil videre er sammenhængen mellem Ceres og temaet adskillelse mellem forældre og barn en hypotese, som må afprøves.


Når det handler om adskillelsen mellem mor og barn, kan det være relevant at spørge klienten fx: Hvordan flyttede du hjemmefra? Var det nøje planlagt i fordragelighed, eller stak du af om natten? Hvordan tacklede din mor den gradvise adskillelse? Holdt hun krampagtigt fast på dig, eller strittede hun dig ud, før du var klar til at stå på egne ben? Og hvordan klarer du selv at give slip på dit barn?


De seneste 50 år har en del danske barnløse par adopteret børn fra tredjeverdenslande. Nu hvor de adopterede er blevet voksne, er det kommet frem, at der i forbindelse med nogle af adoptionerne ikke har været tale om forældreløse hittebørn, men derimod om mødre, der blev franarret deres børn. Mellemmænd har mod betaling formidlet børn til intetanende vesterlændinge via adoptionsbureauer. Det er blevet afsløret, at nogle af de biologiske mødre har kæmpet indædt for at få deres børn tilbage. Disse adoptionstyverier er en moderne version af myten om Ceres, der kæmper for at få sit barn tilbage.


Herhjemme afleveres de fleste børn i daginstitution som ganske små. For mange børn er det en følelsesmæssig krise at starte i en pasningsordning. Og for en del børn er den daglige adskillelse svær - hver eneste morgen. Det professionelle personale gør deres bedste for at gøre børnene trygge og glade, og det lykkes også i de fleste tilfælde. Men børn savner ofte deres forældre, og grundlæggende er daginstitutioner skabt af hensyn til arbejdsmarkedet (som også er et Ceres-anliggende), ikke af hensyn til børnenes behov. Denne tidlige adskillelse påvirker sikkert mange menneskers tilknytningsmønstre siden hen, omend de færreste kan huske deres første tid i vuggestuen og sorgen og savnet. Det er muligt, at Ceres’ placering i horoskopet kan give et fingerpeg om, hvordan en person tackler adskillelse fra dem, der står nærmest.


I øvrigt er adskillelsen også svær for mange forældre, når de skal aflevere et grædende barn i institution og må gå derfra uden at kunne trøste barnet. Dog har forældrene den fordel, at de har den voksnes overblik over, hvad der skal ske, og de kan aflede sig selv ved at arbejde.




Adskillelsen mellem forældre og barn


Fravær, savn, omsorgssvigt, separation, løsrivelse, holde fast, give slip, genetablering, nyorientering, omdefinering.





I denne bog tolker vi primært Ceres som agerbrugsgud. Men forældreskab er jo også en slags agerbrug: Barnet er som et frø, man sår; man passer det og ser det vokse op. Og efter høsten kommer vinteren - adskillelsen. Ethvert projekt og enhver arbejdsopgave når på et tidspunkt sin afslutning. Forhåbentlig får man en god høst / et godt resultat. Men dernæst er man nødt til at give slip. Det er slut, og der kan nemt opstå et tomrum (en bardotilstand kaldes det i tibetansk buddhisme).


Næste skridt er nyorientering: Hvad er mit næste projekt? Hvordan skal mit livs næste kapitel udfolde sig? Det lille barn i vuggestuen knytter bånd til personalet og begynder at lege med de andre børn. Og når det unge menneske flytter hjemmefra, får forældrene mulighed for at dyrke nye interesser.


Hvor Ceres står, er vores opgave at komme i sync med livets gang og at finde den rette timing mht. hvornår vi skal holde fast, og hvornår vi skal give slip.



Underverdenen


I myten bortføres Persephone som nævnt til Plutos rige i Underverdenen. Dødsriget.


Vi skal alle dø. Og forud for det kommer vi sandsynligvis til at opleve, at nogen, som vi kender, dør fra os. Vi kan bede bønner, vi kan leve sundt, og vi kan fæste vores lid til sundhedsvæsenet, men i sidste ende kæmper vi forgæves over for døden. Det eneste, vi kan gøre, er at give slip og være i nuet med det, som er. Sidder man ved et dødsleje, hjælper man ikke den døende ved at holde fast i vedkommende, men tværtimod ved at fortælle ham eller hende, at det er OK at give slip.


Astrologisk set er døden naturligvis et Pluto-anliggende. Men myten om Ceres er også en beretning om, hvordan vi forholder os til døden, til afslutninger og til tab generelt. Vi må som astrologer undersøge, i hvor høj grad dette tema skal indgå i tolkningen af Ceres.



Uskyldstabet og den nye cyklus


For Persephone handler bortførelsen til Underverdenen om et uskyldstab. Hendes mor passer ikke på hende, og hun bliver bortført.


I ethvert menneskeliv sker der på et (eller flere) tidspunkter et skift fra en tilstand af barnlig “naiv” tillid - til en bevidsthed om livets alvor og smerte. Skiftet kan eksempelvis ske, når barnet må klare nogle ting selv. Uskyldstabet kan være en gradvis proces, eller det kan ske ved en enkeltstående, traumatisk hændelse. For nogle sker uskyldstabet tidligt i barndommen; for andre sker det i puberteten eller senere. Skiftet kan hænge sammen med adskillelsen fra forældrene, eksempelvis ved død eller skilsmisse, men det kan også dreje sig om andre hændelser såsom svigt, overgreb eller ulykker som fx naturkatastrofer. Det er et tab af den grænseløse tiltro til verden, og samtidig er det en erkendelse af eget ansvar og af “sjælens ubodelige ensomhed”, som Paulus kalder det.


Hvis Ceres er udfordrende aspekteret i horoskopet, kan det muligvis være relevant at spørge klienten fx: Hvornår oplevede du første gang at stå alene? Hvornår mistede du din barne-troskyldighed? Hvordan påvirkede det din udviklingsproces - på kort og på længere sigt?


Uskyldstabet kan være en chokerende oplevelse, som præger os siden hen, eksempelvis med skyld og skam. Samtidig kan det være en øjenåbner. En ny bevidsthed om vores væren i verden. Persephone er ikke den samme, da hun vender tilbage til sin mor. Hun har været igennem en indvielse og er blevet dronning i Underverdenen. Hun har fået sin seksuelle debut og har spist af frugten i Plutos rige. Og ved hendes tilbagekomst opstår den nye cyklus: Årstiderne.




Symbolikken i årstiderne


Forår: Opstart, initiativ, opbygning


Sommer: Forløb, videreudvikling, proces


Efterår: Resultat, modning, konsekvens


Vinter: Afslutning, pause, evaluering





Med årstidernes skiften får vi en ny tillid til verden. Vi får en viden om, at efter vinter kommer vår. Verden er utilregnelig og foranderlig, ja, men verden har dog rytmer og tilbagevendende faser.


For det lille barn og det unge menneske er verden ny. Men efterhånden som vi går gennem livet, oplever vi gentagelsen. Vi møder modgang, men vi erfarer også, at livet går videre, og vi får løst problemerne. Men der skal arbejdes “i marken” for at opnå løsninger. Vi udvikler os og får en visdom som følge af vores indsats og erfaring. Ceres giver os tilliden til processen. Vi får en forståelse af processens led og livets kapitler. Ceres er cyklisk bevidsthed -i hverdagens små gøremål, i arbejdsprojekter, i årstidens traditioner, i livshjulet.


Det cykliske i tilværelsen kan også vise sig som en gentagelsestvang: De problemstillinger, som vi ikke har fået løst eller bearbejdet, har en tendens til at vise sig igen og igen i vores liv. Hvis jeg eksempelvis ikke har lært at passe ordentlig på mig selv, vil jeg gentagne gange rode mig ud i situationer, som er skadelige for mig. Får jeg ikke brudt den onde cirkel, kan det blive til en negativ spiral. Omvendt kan man sige, at hver gang jeg gentager mit negative mønster, har jeg en chance for at erkende det og ændre min adfærd. Gentagelsen er Ceres’ tilbud om bearbejdning. En mulighed for at starte en ny og bedre proces: en healingsproces, en udviklingsproces, en forædlingsproces. Ceres’ placering i tegn og hus kan måske give os et fingerpeg om, hvordan vi bearbejder. Hvordan vi healer traumet - uskyldstabet, adskillelsen og andre tab. Et led i denne bearbejdning er genforeningen med det moderlige. Har vi været udsat for et traume, må vi hele traumet med selvomsorg.


Hvad angår klientens bearbejdningsstrategi kan det være relevant at spørge klienten: Hvordan tackler du det, hvis du oplever noget, der er følelsesmæssigt svært? Handler du? Går du i gang med at ændre tingene? Taler du om problemerne? Skriver du dagbog? Græder du? Råber og skriger? “Sover du på det”? Eller spekulerer du om natten? / Ruger du over det? Søger du at komme hurtigt videre? Glemme alt om det i en fart? Griber du det praktisk an? Laver ritualer? Ordner du problemerne ved at organisere eller sætte i system?


Da den astrologiske tolkning af Ceres er ny, er vi her ude i hypoteser, som må afprøves. Astrologer må i praksis undersøge, hvor meget myten om Ceres og Persephone viser sig i klientens horoskop.



Indvielse i sjælens mysterium


Vibeke Skov skriver: “Demeter (Ceres, red.) og Persefone er to kvindelige gudinder i den græske mytologi, som illustrerer det tætte bånd mellem mor og datter. Fortællingen handler om, hvordan pigen bliver selvstændig i forhold til sin mor igennem indvielsen til underverdenens maskuline kraft, Hades (Pluto red.). En dag Demeter er fraværende, begejstres Persefone over en blomst på engen Nysos, hvorefter jorden åbner sig, og Hades bortfører hende til underverdenen, hvor hun bliver dronning.”


Vibeke Skov fortsætter: “Jeg bruger myten til at spejle de situationer, hvor kvinder i en alt for tidlig alder har været udsat for overgreb og derfor er stagneret i mistillid til det ubevidste. I stedet for en indvielse mødte de det ubevidste som et negativt aspekt, og de fastholder derfor den tætte relation til det moderlige som et forsinket forsøg på at passe på sig selv. De var ikke parate til mødet med det maskuline, og derfor blev det negativt. Det hæmmer udviklingen af et selvstændigt og kreativt liv, fordi det skete for tidligt. Det, som skulle have været en indvielse, blev i virkeligheden til et traume, og jeg bruger denne myte som et billede på den sunde indvielse i sjælens mysterium, hvor Hades, som er bror til Zeus og Poseidon, er et sjæleligt aspekt i det indre maskuline. I virkeligheden er det ikke Hades, som er negativ, men Demeter, som er fraværende, hvor hun skulle have passet bedre på sin datter.


Myten giver et billede på, hvordan den fraværende mor bliver konstruktiv i et barns udvikling, hvis hun er fraværende på det rigtige tidspunkt. Når et barn møder den maskuline uforudsigelige verden, før jeg’et har fundet fodfæste i sig selv, er overraskelsen ødelæggende for et barns tillid til videre udvikling. Barnet vil søge efter moderens beskyttelse for at gøre den tidlige del af udviklingsprocessen færdig. Det kan skabe angst for det ukendte eller angst for at være alene, som en konsekvens af disse oplevede overgreb fra det maskuline. Helingen ligger i at få genetableret det trygge forhold til den indre mor, Demeter, som i mange personlige historier ikke passede godt nok på datteren.”


Vibeke Skov er her inde på, at hvis moderen er fraværende på det rigtige tidspunkt, kan det være befordrende for barnets udvikling. Timingen skal være rigtig, så barnet er klar til at udforske verden på egen hånd.



Ceres’ skyggesider


Enhver arketype har en konstruktiv side og en skyggeside. Det, at Ceres er fraværende overfor sin datter, kan (som nævnt ovenfor) være hensigtsmæssigt eller skadeligt. På samme måde som Månens omsorgsfuldhed kan være tryghedsskabende eller kvælende. Skyggesider handler generelt om timingen og om for lidt eller for meget af en planets energi.


Hvor Ceres står i horoskopet, er der et potentiale, men det kræver en indsats at nå til høsten. Når Ceres er ‘for lidt’, lader hun ‘stå til’ og tager ikke opgaverne på sig. Hun er fraværende over for sit barn. Hun lægger jorden gold. I horoskopet kan vi se det eksempelvis ved en person, der har svært ved at få struktur på sit liv, selv om Ceres står i Stenbukken. Eller fx at en person med Ceres i 7.hus ikke får vedligeholdt sine venskaber.


Når Ceres er ‘for meget’, bliver hun overdrevent pertentlig og går for meget i detaljer. Hun bliver for pedantisk omkring fremgangsmåder. Hun vil have, at tingene skal gøres på én helt bestemt måde. Ceres kan blive for kritisk og dermed virke sårende eller irriterende på omgivelserne. Hun kan fremstå lidt for hellig med en løftet pegefinger. Ceres kan være så nørdet eller arbejdsom, at hun kommer til at stå alene med opgaverne, fordi de andre er stået af. Alt afhængig af tegn, hus og aspekt kan Ceres være for hurtig eller for grundig eller på anden vis ‘for meget'.


Det være sagt skal vi samtidig huske, at timing, lydhørhed og justering er nogle af Ceres’ dyder. Hun har evnen til at ‘stikke fingeren i jorden’ - ligesom landmanden, der følger vejret og årstiderne. Mange af vore interviewpersoner fortæller netop, at de er bevidste om, at de skal passe på med fx perfektionismen og pertentligheden. Eller at de er klar over, at de er nødt til at gøre en ekstra indsats på et bestemt område.


Ceres har den fordel, at tiden arbejder for hende. Ligesom kornet modnes i løbet af sommeren, så kan vi udvikle os ved at arbejde med vores Ceres gennem livet. Landmanden kan forbedre sine dyrkningsmetoder, og slår høsten fejl et år, kan han gøre et nyt forsøg næste år. Vi kan blive bevidste om vores skyggesider og vores uhensigtsmæssige fremgangsmåder, og er timingen ikke helt på plads, har vi mulighed for at lære af vores erfaringer hen ad vejen. Det gælder selvfølgelig generelt, at vi kan arbejde med vores udfordringer, men det gælder i særdeleshed dér, hvor Ceres står.




"Så en tanke og du vil høste en handling.


Så en handling og du høster en vane.


Så en vane og du høster en karakter."






Ceres og de andre planeter - fællestræk og forskelle


Den astrologiske symbolik omkring Ceres er bredspektret. Ceres handler om ens tilgang til et projekt eller en opgave, men Ceres kan også handle om måden at bearbejde oplevelser. Ceres handler om livsfaser, om udvikling og modning, og den handler også om adskillelse og tab. Netop fordi symbolikken spænder bredt, har Ceres en del til fælles med andre planeter.


Saturn og Ceres har arbejdsomheden til fælles. Saturn har et mål og arbejder sig disciplineret opad trin for trin. Ceres har et projekt og går igennem en række faser. Saturns fokus er på at nå målet, mens Ceres’ fokus er på selve processen. Når vi eksempelvis lytter til et musikstykke, så er vores formål jo ikke at nå til den sidste tone! Vores formål er at opleve helheden. Det samme gælder selve livet: Formålet med at leve er jo ikke at dø, omend livet ender med døden.


Pluto og Ceres har et samspil, i og med at Pluto spiller en væsentlig rolle i myten om Ceres. De to er som yin og yang, som sommer og vinter, som liv og død. Pluto er traumet, Ceres er bearbejdningen. Ceres er aktiviteten, Pluto er hvileperioden. Ceres er det bevidste, Pluto er det ubevidste. Begge har med nødvendige forandringsprocesser at gøre.


Mars og Ceres har handling og aktivitet til fælles. Men hvor Mars leverer rå handlekraft, bidrager Ceres med timing, situationsfornemmelse og procesforståelse.


Venus og Ceres handler begge om det feminine og det relationelle. Venus skaber harmoni gennem kærlighed, sanselighed og æstetik. Ceres skaber harmoni gennem lydhørhed, justering og bearbejdning.


Månen og Ceres handler begge om moderskab. Men hvor månen har fokus på omsorg og spejling, handler det i Ceresmyten om at miste sit barn og kæmpe for at få det tilbage. Månen bliver ved med at være mor, mens Ceres - som en nødvendighed - må forlige sig med den delvise adskillelse fra barnet.


Solen og Ceres har et fælles tema, der handler om overskud. Der hvor Solen står i horoskopet, har vi vores kerne af ressourcerigdom. Hvor Ceres står, har vi mulighed for at høste et udbytte, men det kræver en arbejdsindsats af os.


Merkur og Ceres er fælles om at være tjenende og detaljeorienterede. Men hvor Merkur især er mental og analytisk, kan Ceres også være praktisk i sit virke.


Jupiter og Ceres har en indsigt til fælles. Jupiter har det store overblik, mens Ceres har en procesbevidsthed og en fornemmelse for faser og forløb. Jupiter og Ceres har også forbedring og udvikling til fælles. Men hvor Jupiter til stadighed ekspanderer, er Ceres cirkulær og vender tilbage til udgangspunktet og starter forfra.


Uranus og Ceres stræber begge efter forandring. Men hvor Uranus ønsker radikal fornyelse og omvæltning, søger Ceres at forædle og videreudvikle. Uranus er revolution, mens Ceres er reform.


Haumea og Ceres er begge modergudinder, og de har det skabende og det livgivende til fælles. Haumea kanaliserer børnene fra himlen og ned på jorden. Ceres derimod får livet til at vokse op af mulden. Det er vores hypotese, at Haumea er mere spirituel - hun er selve livsprincippet. Mens Ceres virker mere på det konkrete plan, når hun skaber liv.


Eris og Ceres er begge fightere, som kæmper for deres sag med alle midler. Eris er stridens gudinde, og hun skaber splid, når hun holdes udenfor. Ceres kæmper indædt for at få sit barn tilbage, og hun lægger jorden gold for at opnå det. Desuden har de det til fælles, at de kan se, hvor ændring er nødvendig. Men Eris’ fokus er på at gennemskue det, der ikke fungerer, mens Ceres har fokus på konstruktiv tilpasning.


Makemake og Ceres har et tema til fælles, som handler om at være overladt til sig selv. Makemake handler om selvstændighed og det at stå alene. I Ceresmyten er Ceres fraværende, og Persephone er overladt til sig selv, da Pluto bortfører hende.

